30 kiló hasist találtak egy magyar buszban az ukránok
A több mint 30 kilogramm hasist az ukrán biztonsági szolgálat munkatársai találták meg egy Magyarországból Ukrajnába tartó menetrend szerinti autóbusz egyik utasának poggyászában. A szállítmány értéke az elõzetes becslés szerint félmillió dollárt - hozzávetõlegesen 133 millió forintot - ér.
Az ukrán biztonsági szolgálat (SZBU) már korábban értesült róla, hogy egy nagyobb mennyiségû drogszállítmányt készülnek Magyarországból Ukrajnán keresztül egy harmadik országba juttatni. A 33 kilogramm hasis egy csernyivci illetõségû ukrán állampolgár poggyászából került elõ.

A csempész Magyarországról egy autóbusz utasaként érkezett az egyik magyar-ukrán közúti határátkelõ ukrán oldalára. Miután a magyar vámvizsgálat már megtörtént, a drogfutár azt gondolhatta, hogy túl van a nehezén. Csakhogy az ukrán határõrség drogkeresõ kutyája kiszimatolta a kábítószert, amit gyermekhigiéniai termékek közé rejtettek.

A helyszíni vizsgálat során megállapították, hogy a csomagok hasist tartalmaznak. Az illegális szállítmány feketepiaci értékét a szakértõk félmillió dollárra becsülik. A drogfutárt az ukrán hatóságok õrizetbe vették, és megkezdték a nyomozást a megbízói kilétének felderítése érdekében – adta hírül az SZBU sajtószolgálata.
drogszállítmány hasis drogfutár magyar-ukrán határ